Regionsudvalgets udtalelse om:

- "Meddelelse fra Kommissionen til Europa-Parlamentet og Rådet om sikkerhed til søs",

- "Kommissionens forslag til Europa-Parlamentets og Rådets direktiv om ændring af direktiv 95/21/EF om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol)",

- "Kommissionens forslag til Europa-Parlamentets og Rådets direktiv om ændring af Rådets direktiv 94/57/EF om fælles regler og standarder for organisationer, der udfører inspektion og syn af skibe og for søfartsmyndighedernes aktiviteter i forbindelse dermed", og

- "Kommissionens forslag til Europa-Parlamentets og Rådets forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog"

(2001/C 22/06)

REGIONSUDVALGET har -

under henvisning til Kommissionens forslag til Europa-Parlamentets og Rådets direktiv om ændring af Rådets direktiv 95/21/EF om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol),

Kommissionens forslag til Europa-Parlamentets og Rådets direktiv om ændring af Rådets direktiv 94/57/EF om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed og

Kommissionens forslag til Europa-Parlamentets og Rådets forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog (KOM(2000) 142 endelig - COD 2000/0065 - COD 2000/0066 - COD 2000/0067),

under henvisning til Kommissionens anmodning af 23. marts 2000 om Regionsudvalgets udtalelse under henvisning til EF-traktatens artikel 265, stk. 1, og artikel 80, stk. 2,

under henvisning til Præsidiet beslutning af 13. juni 2000 om at henvise det forberedende arbejde til Underudvalg 3 "Europæiske Net, Transport, Informationssamfundet" i overensstemmelse med forretningsordenens artikel 39,

under henvisning til Rådets direktiv 93/75/EØF af 13. september 1993 om mindstekrav for skibe, som er på vej til eller fra Fællesskabets søhavne med farligt eller forurenende gods,

under henvisning til Kommissionens forordning (EØF) nr. 2158/93 af 28. juli 1993 om ændringer til den internationale konvention af 1974 om sikkerhed for menneskeliv på søen og til den internationale konvention af 1973 om forebyggelse af forurening fra skibe med henblik på gennemførelse af Rådets forordning (EØF) nr. 613/91,

under henvisning til Rådets resolution af 8. juni 1993 om en fælles politik for sikkerhed til søs,

under henvisning til Kommissionens beslutning af 30. september 1996, 96/587/EF, om offentliggørelsen af en liste over godkendte organisationer, som medlemsstaterne har anmeldt i henhold til Rådets direktiv 94/57/EF,

under henvisning til forslaget til udtalelse (CdR 165/2000 rev. 1), som Underudvalg 3 vedtog den 26. juni 2000 med Gianfranco Lamberti (I-PSE) som ordfører,

og ud fra følgende betragtninger

forholdsregler for at forbedre transportsikkerheden henhører under fællesskabskompetence i henhold til artikel 75, litra c, i kapitel IV, i EF-traktaten,

søtransportsikkerhed og forureningskonsekvenser har store følger for medlemsstaterne og de lokale myndigheder, og olieudslip fra tankskibe vil fortsat vil være en kilde til alvorlig bekymring for Kommissionen, som ERIKA-ulykken er et tydeligt eksempel på -

på den 35. plenarforsamling den 20.-21. september 2000, mødet den 21. september vedtaget følgende udtalelse.

1. Kommissionens forslag til Europa-Parlamentets og Rådets direktiv om ændring af direktiv 95/21/EF om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol)

1.1. Regionsudvalget er enig med Kommissionen i, at skibe, der udgør en risiko for sikkerheden til søs og havmiljøet på grund af deres alder, flag eller historie, bør nægtes adgang til EU-havne. Desuden fremhæver Regionsudvalget nytten af planerne om, at en liste over de skibe, der er nægtet adgang, skal offentliggøres og indgå i Sirenac-informationssystemet.

1.2. Regionsudvalget finder det nødvendigt at sørge for, at de skibe, der udgør en særlig stor risiko for ulykker og forurening, inspiceres hver gang, de anløber en EU-havn.

1.3. Regionsudvalget billiger forslaget om, at der udføres en udvidet inspektion af skibe, der er klassificeret i en af kategorierne i bilag V, afsnit A, til direktivet. Inspektionen skal finde sted i den første anløbshavn, når der er gået tolv måneder siden sidste inspektion i en medlemshavn. Dette vil helt sikkert øge transportsikkerheden til søs og stemmer overens med listen over obligatoriske retningslinjer for omtalte form for inspektion, som vil give mulighed for at afgrænse inspektørernes skønsmargen i forbindelse med skibssyn, der samtidig vil blive gjort så ensartede som muligt inden for EU.

1.4. Det er nødvendigt, at der indføres procedurer, som inspektørerne skal følge i tilfælde af udvidet inspektion på visse kategorier af skibe. Dette tillader at afgrænse inspektørernes skønsmargen og harmonisere synene inden for Fællesskabet.

1.5. Regionsudvalget finder det påkrævet, at der fastlægges klare regler for at sikre, at der rent faktisk gennemføres effektive og grundige visuelle syn af de tilgængelige skibsdele, så det bliver muligt at afdække eventuelle strukturelle mangler. Det opfordrer derfor Kommissionen til at kortlægge konkrete, effektive midler til udførelse af sådanne syn.

1.6. Regionsudvalget er enig i, at der bør indføres obligatorisk udvidet inspektion af olietankere på over 15 år, da disse ifølge statistikken tegner sig for de fleste mangler, der kan medføre tilbageholdelse.

1.7. Det er nødvendigt, at medlemsstaterne sørger for at forbyde adgang til alle fællesskabshavne for skibe i de skibskategorier, der er omfattet af bilag V, afsnit A, til direktivet, i de tilfælde, der er fastsat i den grundlæggende artikel 7a. Denne forholdsregel anses for velegnet til at hindre, at skibe i den kategori, der er omtalt i bilaget, sejler i EU-farvande.

1.8. Regionsudvalget anser det for tilstrækkeligt, at Kommissionen halvårligt offentliggør oplysninger om skibe, der er nægtet adgang til Fællesskabets havne af de årsager, der er nævnt i foregående punkt.

1.9. Regionsudvalget bifalder forslaget om at forbedre informationerne om de inspektioner, der allerede er effektueret i tidligere anløbshavne, så man undgår, at inspektionsbesøg gentager sig med et spild af ressourcer til følge.

1.10. Regionsudvalget billiger tilføjelsen i direktivet om, at det er nødvendigt at give oplysninger om inspektionsresultaterne til flagstaterne og klassifikationsselskabet, så disse kan intervenere hurtigere i tilfælde af en forværring af skibets tilstand og iværksætte de nødvendige afhjælpningsforanstaltninger.

1.11. Regionsudvalget er enig i det nye krav i direktivet om, at inspektører ved inspektion af olietankskibe, der transporterer over 2000 ton olie i bulk, bør kontrollere, om der foreligger dokumentation for en forsikringsaftale eller anden økonomisk garanti, der dækker forureningsskader. En sådan forholdsregel skal med egnede midler sikre, at der er fuldstændig dækning for de berørte regionale myndigheders udgifter i det tilfælde, der skal ryddes op efter miljøkatastrofer. Regionsudvalget lægger stor vægt på dette punkt i forslaget, fordi det direkte vedrører de myndigheder, Regionsudvalget repræsenterer.

1.12. Det er nødvendigt at fremme gennemsigtigheden i informationerne med hensyn til skibe, der er underkastet inspektion og en eventuel tilbageholdelse, da det kan tilskynde til ikke at benytte skibe, der ikke lever op til lovens sikkerhedskrav.

1.13. Regionsudvalget er enig i nødvendigheden af, at medlemsstaterne udtrykkeligt forpligtes til årligt at sende Kommissionen de oplysninger, som er nævnt i bilag X, så den kan intervenere straks for at hindre uregelmæssigheder i anvendelsen af direktivet, der kan føre til forskellige sikkerhedsniveauer, og en deraf følgende konkurrenceforvridning mellem havne og regioner i EU. Regionsudvalget henstiller, at der kortlægges konkrete mekanismer og instrumenter, der kan sikre, at medlemsstaterne efterkommer denne forpligtelse fuldt ud.

1.14. Endelig håber Regionsudvalget, at ændringerne til direktivet kan vedtages hurtigst muligt, da det er presserende nødvendigt at intervenere for at forbedre sikkerheden til søs i forbindelse med olietransport. Dette blev demonstreret for nylig med ERIKA-ulykken. Dog anbefales følgende:

1.15. I betragtning af at der indføres teknisk syn af skibsstrukturerne i inspektørernes kontrol, er det vigtigt at tilføje til artikel 4 i ændringsforslaget, at medlemslandene har pligt til at sørge for uddannelse og løbende efteruddannelse af inspektørerne på basis af fælles koordinerede programmer. På denne måde kan de administrative myndigheder i medlemslandene råde over højt kvalificeret personale, der på et fælles vidensgrundlag kan udføre kontrol. Endvidere bliver inspektørerne holdt ajour om sektorens teknologiske udvikling. Dette er vigtigt for at sikre inspektioner af tilstrækkelig høj kvalitet.

1.16. Det er nødvendigt at fremskynde indførelsen af regler om udbredelse af informationer om skibenes karakteristika og last (i tilfælde af farligt gods), som indgår i Kommissionens fremtidige handlingsplaner. Det er faktisk vigtigt for også at kunne give de lokale myndigheder det grundlæggende kendskab til transport af farligt gods, så de kan vedtage beredskabsplaner med foranstaltninger, der er nødvendige for at minimere følgerne af eventuelle ulykker.

1.17. Regionsudvalget henleder derfor i særlig grad opmærksomheden på de forslag, der er fremsat i punkt 1.4, 1.11 og 1.13. Disse forslag er overordentlig relevante og vigtige.

1.18. Endelig er det efter Regionsudvalgets opfattelse særdeles vigtigt, at der som led i udvidelsesprocedurerne foretages en målrettet og detaljeret evaluering med hensyn til de emner, direktivet omhandler, især når det gælder Middelhavslande som Cypern og Malta.

2. Kommissionens forslag til Europa-Parlamentets og Rådets direktiv om ændring af Rådets direktiv 94/57/EF om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse hermed

2.1. Regionsudvalget tilslutter sig, at det er nødvendigt at gribe til en ændring af direktivet for at forbedre de fælles regler for anerkendelse af klassifikationsselskaber, inklusive kontrol og sanktioner, navnlig for miljøskader, og for at stramme op på de krav, de anerkendte organisationer skal opfylde. Dette vil give mulighed for dels at styrke anerkendelsesordningen, dels at forenkle medlemsstaternes forpligtelser i forbindelse med overvågningen af disse organisationer.

2.1.1. Med ændringen skal direktivet også tilpasses til de ændringer, der er sket i de internationale konventioner på området og de tilhørende koder, der er bindende for medlemsstaterne, samt de relevante resolutioner, der er udstedt af Den Internationale Søfartsorganisation (IMO).

2.2. Det præciseres i direktivet, at medlemsstaterne skal handle i overensstemmelse med bilagets bestemmelser samt bilag til IMO-resolution A.847 om retningslinjer for flagstaternes gennemførelse af IMO-instrumenter; dette vil nemlig fremme en effektiv opfyldelse af flagstaternes forpligtelser på området i henhold til bestemmelserne i de internationale konventioner.

2.3. Regionsudvalget støtter ændringen af proceduren for første udstedelse af anerkendelse til tekniske organisationer, der ønsker at blive godkendt til at evaluere skibes sikkerhed på medlemsstaternes vegne. I medfør af ændringen overføres anerkendelseskompetencen fra medlemsstaterne til Kommissionen, hvilket vil sikre mere ensartede evalueringer inden for EU.

2.4. Bemærkningerne i punkt 2.3 gælder også det forhold, at både Kommissionen og medlemsstaten nu løbende skal overvåge, om de tekniske organisationer fortsat opfylder direktivets krav.

2.5. Som en positiv fornyelse bliver det nu en ufravigelig betingelse for udstedelse af første anerkendelse og for at bevare en sådan anerkendelse, at de tekniske organisationer, der vurderer skibenes sikkerhed, skal fremvise gode resultater, hvad angår sikkerhed og forureningsforebyggelse, i forbindelse med alle de skibe, de har klassificeret, uafhængigt af skibenes flag.

2.6. Det er ligeledes positivt, at Kommissionen nu også får beføjelse til at suspendere anerkendelsen af de tekniske organisationer, og at det udvalg, der er omhandlet i artikel 7 og sammensat af repræsentanter for medlemsstaterne, skal inddrages i suspensionsproceduren.

2.7. Beslutningen om at tilbagetrække anerkendelsen for en organisation, der ikke opfylder bestemmelserne i direktivet, eller hvis sikkerheds- og forureningsforebyggende præstation bliver utilfredsstillende, skal nu træffes på EU-plan, og det er positivt, fordi man dermed sikrer en ensartet procedure overalt i EU.

2.8. Det er glædeligt, at EU skal forhandle med de tredjelande, hvor nogle af de anerkendte organisationer er beliggende, med henblik på at sikre ligebehandling for de anerkendte organisationer, der er beliggende i EU.

2.9. Regionsudvalget foreslår en alternativ regel om organisationernes erstatningsansvar over for de administrationer, de har indgået et arbejdsforhold med. Der tænkes her på en alternativ bestemmelse, der ud over kravet om, at medlemsstaten skal underrette Kommissionen og de øvrige medlemsstater om arbejdsforholdet, også fastlægger et givet ansvarsniveau for den anerkendte organisation i tilfælde af mindre fejl, idet erstatningsansvaret ikke kan være mindre end et beløb, der er fastsat i direktivet.

2.10. Regionsudvalget er enig i, at de oplysninger, de anerkendte organisationer giver om skibene, skal udbredes mest muligt.

2.11. Det tilslutter sig, at der skal indføres mere restriktive regler for ændring af skibes klasse, så en ændring af klassen ikke kan bruges som et middel til at omgå sikkerhedskravene.

2.12. Det må bifaldes, at der foreslås ændringer i forbindelse med de kvalitative kriterier, som de tekniske organisationer skal opfylde for at opnå anerkendelse, da dette vil højne kvaliteten af organisationernes tjenesteydelser.

2.13. Også i denne forbindelse skal det understreges, at det er nødvendigt, at der som led i udvidelsesprocessen foretages en evaluering med hensyn til direktivets indhold og de ansøgerlande, for hvem det er relevant.

3. Kommissionens forslag til Europa-Parlamentets og Rådets forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog

3.1. Regionsudvalget går ind for forordningen i erkendelse af, at en forordning er det mest velegnede retsinstrument til at fremskynde de nye sikkerhedsnormer for de omfattede tankskibe (artikel 1 og 2).

3.2. Regionsudvalget er enig i Kommissionens begrundelse for at fremlægge et forordningsforslag, som vil sætte gang i udfasningen af enkeltskrogede tankskibe efter nogle udfasningskriterier, der ikke må være mindre strenge end de regler, USA har vedtaget. Det er ganske rigtigt nødvendigt at fremme initiativer, der kan sikre, at tidsplanen anvendes på internationalt plan. Dermed kan det undgås, at skibe, der ikke længere er tilladt i USA's farvande, begynder at sejle i europæiske farvande (artikel 4). Regionsudvalget tillægger dette punkt en høj prioritet, og alle EU-organer skal arbejde på at sikre, at fristerne i EU-lovgivningen falder sammen med fristerne i USA's lovgivning.

3.3. Det er positivt, at Kommissionen søger at fremskynde udskiftningen af enkeltskrogede olietankskibe med dobbeltskrogede ved at lade forordningen omfatte økonomiske incitamenter til olietankskibe med dobbeltskrog, mens enkeltskrogede olietankskibe pålægges en ekstra afgift.

3.3.1. Det er prisværdigt, at det blandede system med incitamenter og ekstraafgifter bygger på en kombination af nedsatte havne- og lodsafgifter for olietankskibe med dobbeltskrog eller tilsvarende design og forhøjede havne- og lodsafgifter for enkeltskrogede tankskibe (artikel 5).

3.4. Regionsudvalget tager til efterretning, at det er nødvendigt at underrette IMO om bestemmelserne i EU-forordningen, når den er vedtaget, således som det er fastsat i artikel 211 i FN's havretskonvention (artikel 6).

3.5. Regionsudvalget går ind for bestemmelserne om, at medlemsstaterne:

- skal kontrollere, at der anvendes et differentieret afgiftssystem ved opkrævning af havne- og lodsafgifter;

- hvert år skal sende Kommissionen en rapport om resultaterne af den gennemførte kontrol. Dette vil gøre det muligt at kontrollere, om bestemmelserne i forordningens artikel 5 anvendes korrekt i medlemsstaterne (artikel 7).

3.6. Det bifaldes, at der i henhold til artikel 8 nedsættes et udvalg efter forskriftsproceduren.

3.7. Kommissionen bør naturligvis have bemyndigelse til at ændre forordningen og dens bilag med henblik på at ajourføre henvisningerne til de relevante regler i MARPOL 73/78, f.eks. når disse regler ændres.

3.8. Det er klart nødvendigt at ophæve det gældende system for differentierede havne- og lodsafgifter, som er fastlagt i Rådets forordning (EF) nr. 2978/94, eftersom det erstattes af systemet i den foreslåede forordning.

3.9. I henhold til artikel 12 vil forordningen blive gældende 12 måneder efter ikrafttrædelsesdatoen, og denne frist forekommer passende.

3.10. Regionsudvalget forholder sig som helhed positivt til bestemmelserne i den foreslåede forordning, men ønsker dog at påpege følgende forhold:

- Forordningens bestemmelser gælder for olietankskibe; da reglerne er begrundet i et ønske om at forebygge forurening og følgerne af forurening, foreslår Regionsudvalget, at forordningen på kort sigt udvides, så der vedtages tilsvarende forebyggelsesforanstaltninger, der tager højde for de forskellige transportsikkerhedsteknologier i forbindelse med skibe, der transporterer gasser og kemiske produkter.

3.11. Regionsudvalget ser positivt på de fremtidige foranstaltninger, Kommissionen bebuder, og det

- ser gerne en udvikling af informationssystemet EQUASIS og forventer, at både medlemsstaterne og Kommissionen arbejder løbende på sagen;

- foreslår, at der hurtigt genfremsættes forslag til en EU-lovgivning, hvor indberetningsforpligtelserne i direktiv 93/75/EØF udvides til at omfatte skibe i transit langs EU's kyster.

Regionsudvalget forholder sig i øvrigt meget positivt til muligheden for, at der oprettes en europæisk struktur for sikkerhed til søs, som skal sikre en effektiv og ensartet anvendelse af sikkerhedsreglerne i EU.

Med hensyn til de opgaver, Kommissionen ønsker at overdrage til denne struktur (der skal støtte medlemsstaternes og Kommissionens bestræbelser for at gennemføre og kontrollere EU-lovgivningen og evaluere effektiviteten af de gældende foranstaltninger), vil Regionsudvalget gerne fremhæve følgende:

- de regionale og lokale myndigheder bør have mulighed for at bidrage under opbygningen af denne struktur, men uden at skulle bidrage til omkostningerne;

- de regionale og lokale myndigheder skal på lige fod med de andre administrationer have de nødvendige kontakter og forbindelser med den pågældende mekanisme.

Dermed vil disse myndigheder - i overensstemmelse med princippet om gennemsigtighed i oplysningerne om skibe, der også er indeholdt i de foreliggende lovforslag - få adgang til informationer, der kan være nyttige enten for at træffe initiativer til håndtering af eventuelle ulykker som ERIKA-forliset eller for at give borgerne de oplysninger om sagen, de retteligen bør have. Sidstnævnte aspekt er uhyre vigtigt i betragtning af, at offentligheden lægger så stor vægt på forureningsspørgsmål.

3.12. Regionsudvalget noterer sig, at indførelsen af EU-krav om dobbeltskrogede olietankskibe nødvendigvis skal afstemmes efter tidsplanen i OPA 90, og deler fuldt ud Kommissionens frygt for, at de skibe, der forbydes sejlads i amerikanske farvande, vil flytte deres handelssejlads til Europa. De nye krav vil i øvrigt have en positiv effekt på "skrotningen" af de ældste skibe, der også er de mindst sikre.

3.13. Regionsudvalget erkender i øvrigt, at det også er nødvendigt at tage skridt i retning af at gennemføre en markant begrænsning af den tilladte størrelse for tankskibenes enkelttanke.

3.14. Regionsudvalget gør Kommissionen opmærksom på, at problemerne i tilknytning til redere og besætninger tages op og løses i de relevante organer; rederne er ofte så flygtige, at de nærmest helt forsvinder, og besætningerne er absolut uegnede til at sikre en fuldstændig erstatning for skaderne, især i tilfælde af miljøkatastrofer - det er ikke ligefrem nogen hemmelighed, at de nuværende vilkår for rederes og besætningers erstatningsansvar bevirker, at den egentlig ansvarlige i de fleste tilfælde er enten ukendt eller urørlig. Dette problem er bestemt ikke uvæsentligt i forhold til de problemer, der tages op med ændringsforslagene til direktiv 95/21/EF og 94/57/EF samt forordningsforslaget.

4. Flådens og de europæiske havnes udvikling skal understøttes ved at sætte sikkerheden i højsædet. Skærpelsen af de kontrolforanstaltninger og sikkerhedsstandarder, der er omtalt ovenfor, vil unægteligt være et fremskridt, men det er ikke tilstrækkeligt til at ændre søfartstransporten dybtgående. Regionsudvalget fremsætter flere forslag, som det haster med at gennemføre, især i forbindelse med udvidelsen.

4.1. Det er bydende nødvendigt at fortsætte bestræbelserne på at harmonisere søfartsadministrationerne i de forskellige medlemsstater, idet de højeste sikkerhedskriterier skal lægges til grund, og der skal oprettes et sammenhængende overvågningsapparat.

4.2. Det er presserende nødvendigt, at der over for samtlige aktører i transportkæden føres en politik på europæisk plan til risikoforebyggelse.

4.3. Regionsudvalget anbefaler, at der udarbejdes et omfattende EU-program vedrørende målrettet støtte til udvikling og modernisering af søfartssektoren i de dårligst stillede medlemsstater.

4.4. Regionsudvalget mener, at ansøgerlandene (Cypern, Malta og de baltiske stater) bør have en administration, der er i stand til at sikre den fornødne kontrol og håndhæve de internationale regler.

4.5. Der bør tages skridt i retning af en social og skattemæssig harmonisering i EU, og i den forbindelse skal der lægges særlig vægt på

- at sikre arbejdstagerne et højt niveau af rettigheder,

- at overholde de sociale og arbejdsrelaterede regler vedrørende besætninger,

- at udvikle beskæftigelsen og

- at fremme og opretholde søfartserhvervene ved at tilbyde hensigtsmæssige erhvervsuddannelser på området.

4.6. Regionsudvalget foreslår, at EU undersøger mulighederne for at indføre en søfartssikkerhedsafgift. Afgiften skulle afhænge af, hvilken type gods der skal transporteres, og formålet skulle være at tilvejebringe tilstrækkelige midler til at sikre en effektiv forebyggelse.

Bruxelles, den 21. september 2000.

Jos Chabert

Formand for

Regionsudvalget